Stećak iz Gornje Međiđe
Stećak iz Gornje Međiđe je srednjovjekovni usamljeni nadgrobni spomenik na teritoriji općine Gradačac, Bosna i Hercegovina. Predstavlja izvanredno vrijedan primjerak jer se pretpostavlja da je na ovom lokalitetu postojao veći broj stećaka, ali se održao samo ovaj, vjerovatno zbog toga što je bio najmasivniji. Stećak potiče sa kraja XV, odnosno početka XVI stoljeća, kada su ove krajeve naseljavali hercegovački stočari, tada već u vrijeme osmanlijskog carstva. Prvi ga je naučno obradio Šefik Bešlagić, 1973. god. Sjeverna Bosna je vrlo siromašna ostacima iz srednjovjekovnog i ranog osmanskog perioda. Na području općina Orašje, Šamac, Brod, Gradiška, Kozarska Dubica, Novi Grad, Velika Kladuša do sada uopće nisu nađeni stećci, a područja općina Brčko, Modriča, Odžak i Derventa posjeduju 164 stećka, raspoređena na 14 mjesta, od čega dvije trećine kod Odžaka i to u uspravnim oblicima.